稻花桑花
作者：舒岳祥
朝代：宋

paragraphs: 稻花花中王，桑花花中后。
餘花皆嬪妃，以色媚左右。
稻花吹早香，風露千萬畝。
上以奉玉食，粢盛及醴酒。
下以飽蒼生，億兆餔其口。
桑花雖無華，紅葚映纖手。
皇后首親蠶，六宮承傅姆。
天生衆裸蟲，無羽毛飛走。
匪此皆凍死，性命安得有。
予謂二花者，斯民之父母。
昔予賦麥花，適當來牟候。
未及歌二花，三花誰可後。
請續時夏詩，以爲風化首。